Havsbrún var fyrsta fiskamjøls- og lýsivirki í heiminum, sum fór undir at framleiða fiskafóður. Í Evropa eru vit enn einsamallir um hetta. Havsbrún er einasta virki, ið framleiðir alifóður í Føroyum. Fóðurmjøl verður framleitt úr fyrsta floks rávørum. Umleið 80% av fóðrinum er fiskamjøl og lýsi, og hetta framleiðir Havsbrún á egnari mjølverksmiðju. Havsbrún fór tíðliga at seta strong krøv til rávøruna, sum varð landað til virkið. Ein støðug tøknilig menning, gott samstarv við altjóða granskingarstovnar og føroysku alivinnuna og tann miðvísi góðskupolitikkurin hevur givið virkinum altjóða viðurkenning sum eitt framkomið fiskamjøls- og fóðurvirki. Við tað at Havsbrún framleiðir sína egnu rávøru, hevur virkið møguleikar sum ongin annar at velja út tað besta mjølið og lýsið til fóðurframleiðsluna. Fiskamjølið og lýsið í fóðrinum hjá Havsbrún stavar frá somu fiskasløgum sum villur laksur natúrliga etur. Hetta tryggjar alifiskinum best møguligar vakstrarumstøður. Alt fóður frá Havsbrún er GMO-frítt.